

VLADA REPUBLIKE HRVATSKE

Zagreb, 20. siječnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o uspostavi strukture za pripremu i provedbu hrvatskog predsjedanja Međunarodnim savezom za sjećanje na Holokaust (IHRA) |
|  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 31. stavaka 2. Zakona o Vladi Republike Hrvatske ("Narodne novine", br. 150/11., 119/14., 93/16.,116/18. i 80/22) Vlada Republike Hrvatske je na sjednici održanoj \_\_\_\_\_\_\_ donijela

**ODLUKU**

**o uspostavi strukture za pripremu i provedbu hrvatskog predsjedanja Međunarodnim savezom za sjećanje na Holokaust (IHRA)**

**I.**

Ovom Odlukom uspostavlja se struktura za pripremu i provedbu hrvatskog predsjedanja Međunarodnim savezom za sjećanje na Holokaust – IHRA (u daljnjem tekstu : Predsjedanje IHRA-om).

Svi izrazi koji se koriste u ovoj Odluci, a imaju rodno značenje, koriste se neutralno i obuhvaćaju na jednak način i muški i ženski rod.

**II.**

Strukturu iz točke I. ove Odluke čine: Nacionalno koordinacijsko tijelo Predsjedanja IHRA-om (u daljnjem tekstu: Nacionalno koordinacijsko tijelo) i Tajništvo Predsjedanja IHRA-om (u daljnjem tekstu: Tajništvo).

**III.**

Nacionalno koordinacijsko tijelo je međuresorno tijelo nadležno za usklađivanje i koordiniranje hrvatskog predsjedanja IHRA-om.

Nacionalno koordinacijsko tijelo donosi strateške odluke i smjernice za pripremu i provedbu Predsjedanja IHRA-om te predlaže Vladi Republike Hrvatske donošenje akata iz njezine nadležnosti vezanih za pitanja Predsjedanja IHRA-om.

**IV.**

Nacionalno koordinacijsko tijelo čine:

* potpredsjednik Vlade Republike Hrvatske zadužen za pitanja unutarnje i vanjske politike – predsjedavajući
* potpredsjednica Vlade Republike Hrvatske zadužena za pitanja ljudskih prava i prava nacionalnih manjina
* potpredsjednik Vlade Republike Hrvatske i ministar prostornog uređenja, graditeljstva i državne imovine
* ministar vanjskih i europskih poslova
* ministar znanosti i obrazovanja
* ministrica kulture i medija
* ministrica turizma i sporta
* ministar pravosuđa i uprave
* ministar financija
* predstavnik Ureda predsjednika Vlade Republike Hrvatske
* supredsjedatelji Predsjedanja IHRA-e
* voditelj hrvatskog izaslanstva u IHRA-i.

U radu Nacionalnog koordinacijskog tijela po potrebi mogu sudjelovati i druge osobe koje odredi predsjedavajući Nacionalnog koordinacijskog tijela.

**V.**

Tajništvo donosi operativne odluke, priprema strateške odluke te je zaduženo za organizaciju i provedbu Predsjedanja IHRA-e.

Tajništvo pokreće inicijative i izrađuje planove potrebne radi ostvarivanja ciljeva Nacionalnog koordinacijskog tijela.

U okviru svog djelokruga Tajništvo daje potporu supredsjedateljima Predsjedanja IHRA-e, te je zaduženo za:

* predlaganje programa i prioriteta Predsjedanja Nacionalnom koordinacijskom tijelu
* operativnu provedbu programa i prioriteta Predsjedanja IHRA-e
* organizacijsku podršku
* procjenu troškova Predsjedanja IHRA-e i raspolaganje osiguranim sredstvima
* operativnu provedbu komunikacija i društvenih mreža
* stručne i analitičke poslove
* administrativne i tehničke poslove
* ostale aktivnosti potrebne u svrhu Predsjedanja IHRA-e.

**VI.**

Radom Tajništva upravljaju predsjedavajući Nacionalnim koordinacijskim tijelom i supredsjedatelji Predsjedanja IHRA-e koje imenuje Vlada Republike Hrvatske.

Poslove Tajništva obavljat će službenici Ministarstva vanjskih i europskih poslova koje odredi Nacionalno koordinacijsko tijelo.

Tajništvo Predsjedanja IHRA-e u svojim aktivnostima usko surađuje s Nacionalnim koordinacijskim tijelom hrvatskog predsjedanja IHRA-e, hrvatskim izaslanstvom u IHRA-i, izvršnom tajnicom IHRA-e, Stalnim uredom i savjetnicima IHRA-e, predstavnicima država članica, stručnjacima i stalnim međunarodnim partnerima IHRA-e u cilju usuglašavana stajališta i vođenja Predsjedanja IHRA-e.

**VII.**

Sredstva potrebna za provedu aktivnosti Predsjedanja IHRA-om osigurat će se u Državnom proračunu Republike Hrvatske za 2023. godinu i projekcija za 2024. i 2025. godinu na pozicijama Ministarstva vanjskih i europskih poslova.

**VIII.**

Stupanjem na snagu ove Odluke stavlja se izvan snage Odluka o osnivanju Radne skupine za pripremu i koordinaciju hrvatskog predsjedanja Međunarodnim savezom za sjećanje na Holokaust (IHRA), Klase: 022-03/22-04/152, Urbroja: 50301-21/21-22-2, od 14. travnja 2022.

**IX.**

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_ 2023.

PREDSJEDNIK

mr. sc. Andrej Plenković

**OBRAZLOŽENJE**

Međunarodni savez za sjećanje na Holokaust (*International Holocaust Remembrance Alliance, IHRA*)međuvladino je tijelo uspostavljeno 1998. godine radi jačanja i promicanja obrazovanja, sjećanja i istraživanja o Holokaustu u državama članicama i drugim zainteresiranim državama te radi davanja političke potpore ovim aktivnostima u nacionalnim i međunarodnim kontekstima. IHRA ima 35 država članica i 10 država u statusu promatrača.

Savez ima rotirajuće jednogodišnje predsjedanje. U prosincu 2020., na posljednjem plenarnom zasjedanju IHRA-e, jednoglasno je prihvaćena nominacija Republike Hrvatske za jednogodišnje predsjedanje IHRA-om u 2023. godini. Hrvatsko predsjedanje IHRA-om potvrda je i uvažavanje te prepoznavanje predanosti Republike Hrvatske načelima i ciljevima IHRA-e.

IHRA djeluje na razini plenarnih zasjedanja (obično dva godišnje u organizaciji države predsjedavajuće), te sljedećih radnih skupina:

1. akademska
2. obrazovna
3. memorijalna i muzejska.

IHRA također djeluje kroz odbore:

1. za antisemitizam i poricanje Holokausta
2. za Holokaust, genocid i zločine protiv čovječnosti
3. za genocid nad Romima.

Države članice u radu Saveza djeluju preko nacionalnih izaslanstava, koja se sastoje od predstavnika vlade te nacionalnih stručnjaka.

Radu IHRA-e pomaže Stalni ured IHRA-e sa sjedištem u Berlinu koji vodi izvršna tajnica dr. Kathrin Meyer. Stalni ured ima zadaću da osigura kontinuitet između rotacija predsjedavajućih uz istodobno obavljanje tekućih aktivnosti IHRA-e.

Predsjedanje otvara mogućnost jačanja angažmana i daljnje afirmacije Hrvatske na međunarodnoj razini kao relevantnog vanjskopolitičkog čimbenika u borbi protiv antisemitizma te negiranja i iskrivljavanja Holokausta.

Radi pripreme Republike Hrvatske za predsjedanje IHRA-om, osnovana je međuresorna Radna skupine za pripremu i koordinaciju hrvatskog predsjedanja IHRA-om.

Budući da Republika Hrvatska ove godine preuzima predsjedanje potrebno je uspostaviti strukturu tijela upravljanja procesom organizacije aktivnosti hrvatskog predsjedanja koje će obuhvaćati dva redovita plenarna zasjedanja u Dubrovniku i Zagrebu, te niz popratnih i posebnih aktivnosti u Hrvatskoj i inozemstvu preko diplomatsko-konzularnih predstavništva Republike Hrvatske.

Slijedom navedenog osniva se Nacionalno koordinacijsko tijelo hrvatskog predsjedanja Međunarodnim savezom za sjećanje na Holokaust (IHRA) koje donosi strateške odluke i smjernice za pripremu i provedbu Predsjedanja te predlaže Vladi donošenje akata iz njezine nadležnosti vezanih za pitanja hrvatskog predsjedanja IHRA-om.

Za operativnu provedbu svih aktivnosti hrvatskog predsjedanja IHRA-om sukladno utvrđenim prioritetima i programu predsjedanja zaduženo je Tajništvo hrvatskog predsjedanja IHRA-om (Tajništvo).

Sredstva potrebna za provedu aktivnosti Predsjedanja IHRA-om osigurat će se u Državnom proračunu Republike Hrvatske za 2023. godinu i projekcija za 2024. i 2025. godinu na pozicijama Ministarstva vanjskih i europskih poslova.